KOMISIJOS REGLAMENTAS (EB) Nr. 1851/2006
2006 m. gruodžio 14 d.
iš dalies keičiantis Tarybos reglamento (EEB) Nr. 2092/91 I priedą dėl tradicinių pašarų vartojimo, kai gyvuliai sezoniškai pervaromi į naujas ganyklas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Reglamento (EEB) Nr. 2092/91 I priedo B dalyje išdėstytos ekologinės gyvulininkystės produktų gamybos, įskaitant ir šėrimo, taisyklės turi būti taikomos visą gyvulių gyvenimą.
(2)
Vienas iš svarbiausių ekologinio ūkininkavimo principų yra plačiai taikomas ganymas.
(3)
Kai kuriose valstybėse narėse gyvulių ganymas ekologinės gamybos plotuose yra derinamas su tradicine sezoninio gyvulių pervarymo į naujas ganyklas sistema. Kai taikant sezoninį gyvulių pervarymą į naujas ganyklas gyvuliai yra pervaromi į ganyklą ir iš jos arba iš vienos ganyklos į kitą, jie pereina tradicinius žemės plotus ir juose ganosi.
(4)
Būtina užtikrinti, kad ekologiškai auginamus gyvulius ir toliau būtų galima sezoniškai pervaryti į naujas ganyklas, nepaisant to, kad gyvuliai suės šiek tiek tradicinių stambiųjų pašarų.
(5)
Todėl Reglamentas (EEB) Nr. 2092/91 turėtų būti atitinkamai pakeistas.
(6)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Į Reglamento (EEB) Nr. 2092/91 I priedo B dalį įterpiamas toks 4.10 punktas:
„4.10.
Nepaisant 4.13 punkto nuostatų, sezoninio gyvulių pervarymo į naujas ganyklas laikotarpiu gyvuliai, pervaromi iš vienos ganyklos į kitą, gali ganytis tradiciniuose žemės plotuose. Tradiciniai pašarai - žolė ir kita augmenija, kurią ėdinėja gyvuliai, - šiuo laikotarpiu neturi viršyti 10 % viso pašarų raciono per metus. Šie skaičiai apskaičiuojami kasmet ir išreiškiami žemės ūkio kilmės pašarų sausosios medžiagos procentais.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 14 d.